ทองคำปิดบวก 3.1 ดอลล์
สัญญาทองคำตลาดนิวยอร์กปิดบวก3.1 ดอลล์ จากคาดการณ์เฟดกระตุ้นเศรษฐกิจ
12 ก.ย. 2555

สัญญาทองคำตลาดนิวยอร์กปิดบวก3.1 ดอลล์ จากคาดการณ์เฟดกระตุ้นเศรษฐกิจ
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 3.1 ดอลลาร์ หรือ 0.18% ปิดที่ 1,734.9 ดอลลาร์/ออนซ์
สัญญาทองคำดีดตัวขึ้นจากการคาดการณ์ที่ว่า เฟดจะประกาศใช้มาตรการกระตุ้นเศรษฐกิจ หรืออาจจะใช้มาตรการผ่อนคลายเชิงปริมาณรอบที่ 3 (QE3) ในการประชุมซึ่งจะมีขึ้นในวันที่ 12-13 ก.ย.นี้ หลังจากมีข้อมูลบ่งชี้ถึงความอ่อนแอของเศรษฐกิจสหรัฐ รวมถึงตัวเลขจ้างงานนอกภาคการเกษตรเดือนส.ค.ของสหรัฐที่เพิ่มขึ้นเพียง 96,000 ตำแหน่ง ซึ่งน้อยกว่าที่นักเศรษฐศาสตร์คาดว่าจะเพิ่มขึ้น 125,000 ตำแหน่ง
สัญญาทองคำปรับตัวขึ้นในช่วง 3 สัปดาห์ที่ผ่านมา อันเนื่องมาจากกระแสคาดการณ์ที่ว่าเฟดจะใช้มาตรการกระตุ้นเศรษฐกิจและการเงินต่างๆ เช่น มาตรการผ่อนคลายเชิงปริมาณ (QE) โดยนักลงทุนจะเข้าซื้อโลหะมีค่า เพราะวิตกว่ามาตรการเหล่านี้อาจทำให้มูลค่าของเงินลดลง นอกจากนี้ นักลงทุนมักเข้าซื้อทองคำเพื่อป้องกันความเสี่ยงจากเงินเฟ้อซึ่งมีแนวโน้มว่าจะเกิดขึ้นจากมาตรการผ่อนคลายทางการเงินต่างๆ
นอกจากนี้ สัญญาทองคำยังได้รับแรงหนุนจากการอ่อนค่าของสกุลเงินดอลลาร์สหรัฐ หลังจากมูดีส์ อินเวสเตอร์ส เซอร์วิส เตือนว่าสหรัฐอาจจะสูญเสียอันดับความน่าเชื่อถือ AAA หากสภาคองเกรสสหรัฐไม่สามารถตกลงกันได้เกี่ยวกับแผนการลดหนี้สินระยะยาวในปีหน้า